РЕГЛАМЕНТ ЗА ИЗПЪЛНЕНИЕ (ЕС) 2022/800 НА КОМИСИЯТА

от 20 май 2022 година

за изменение на Регламент за изпълнение (ЕС) № 540/2011 по отношение на условията за одобряване на активните вещества парафинови масла CAS № 64742-46-7, CAS № 72623-86-0 и CAS № 97862-82-3

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,

като има предвид, че:

(1) С Директива 2009/116/ЕО на Съвета (2) парафиновите масла CAS № 64742-46-7, CAS № 72623-86-0 и CAS № 97862-82-3 бяха включени като активни вещества в приложение I към Директива 91/414/ЕИО на Съвета (3).

(2) Активните вещества, включени в приложение I към Директива 91/414/ЕИО, се считат за одобрени съгласно Регламент (ЕО) № 1107/2009 и са включени в списъка в част А от приложението към Регламент за изпълнение (ЕС) № 540/2011 на Комисията (4).

(3) С одобрението на активните вещества парафинови масла CAS № 64742-46-7, CAS № 72623-86-0 и CAS № 97862-82-3 съгласно посоченото в Част А от приложението към Регламент за изпълнение (ЕС) № 540/2011, се позволява употребата им само като инсектицид и акарицид.

(4) В съответствие с член 7, параграф 1 от Регламент (ЕО) № 1107/2009 на 30 септември 2014 г. Total Fluids подаде до Гърция, в качеството ѝ на докладваща държава членка, заявление за изменение на условията на одобрението на парафинови масла CAS № 64742-46-7, CAS № 72623-86-0 и CAS № 97862-82-3, с цел да бъде разрешена употребата им като фунгицид. Според докладващата държава членка заявлението е допустимо.

(5) Докладващата държава членка направи оценка на новата употреба на парафинови масла CAS № 64742-46-7, CAS № 72623-86-0 и CAS № 97862-82-3, за която бе подадено заявление през 2014 г., във връзка с потенциалното въздействие върху здравето на човека и на животните и върху околната среда в съответствие с член 4 от Регламент (ЕО) № 1107/2009 и изготви проект на доклад за оценка, който бе представен на Европейския орган за безопасност на храните („Органът“) и на Комисията на 6 февруари 2018 г.

(6) В съответствие с член 12, параграф 1 от Регламент (ЕО) № 1107/2009 Органът разпространи преразгледания доклад за оценка до заявителя и до държавите членки за представяне на коментари и го предостави на разположение на обществеността. В съответствие с член 12, параграф 3 от Регламент (ЕО) № 1107/2009 от заявителя бе поискана допълнителна информация.

(7) На 23 септември 2021 г. Органът предаде на Комисията заключението си (5) относно това дали може да се очаква новата употреба на парафинови масла CAS № 64742-46-7, CAS № 72623-86-0 и CAS № 97862-82-3 да отговаря на критериите за одобряване, предвидени в член 4 от Регламент (ЕО) № 1107/2009.

(8) На 27 януари 2022 г. Комисията представи на Постоянния комитет по растенията, животните, храните и фуражите добавка към доклада за преглед по отношение на парафинови масла CAS № 64742-46-7, CAS № 72623-86-0 и CAS № 97862-82-3, както и проект на настоящия регламент.

(9) Комисията прикани заявителя да представи коментари по добавката към доклада за преглед и внимателно ги разгледа.

(10) По отношение на един или няколко представителни видове употреба на най-малко един продукт за растителна защита, съдържащ парафинови масла CAS № 64742-46-7, CAS № 72623-86-0 и CAS № 97862-82-3, беше установено, че когато се използва като фунгицид, той изпълнява критериите за одобряване, предвидени в член 4 от Регламент (ЕО) № 1107/2009. Поради това е целесъобразно да бъдат изменени специфичните разпоредби, установени в одобрението на парафинови масла CAS № 64742-46-7, CAS № 72623-86-0 и CAS № 97862-82-3, като в допълнение към употребата като инсектицид и акарицид бъде включена употреба като фунгицид.

(11) Поради това Регламент за изпълнение (ЕС) № 540/2011 следва да бъде съответно изменен.

(12) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Изменение на Регламент за изпълнение (ЕС) № 540/2011 Приложението към Регламент за изпълнение (ЕС) № 540/2011 се изменя в съответствие с приложението към настоящия регламент.

Член 2 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 май 2022 година. За Комисията Председател Ursula VON DER LEYEN

(1) ОВ L 309, 24.11.2009 г., стр. 1.

(2) Директива 2009/116/ЕО на Съвета от 25 юни 2009 г. за изменение на Директива 91/414/ЕИО за включване на парафиновите масла CAS № 64742-46-7, CAS № 72623-86-0 и CAS № 97862-82-3 като активни вещества (ОВ L 237, 9.9.2009 г., стр. 7).

(3) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(4) Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).

(5) ЕОБХ (Европейски орган за безопасност на храните), 2021 г.

Peer review of the efficacy as a fungicide of the active substances paraffin oils (CAS 64742-46-7 chain lengths C11–C25, CAS 72623-86-0 chain lengths C15–C30 and CAS 97862-82-3 chain lengths C11–C30) (Партньорска проверка по отношение на ефикасността като фунгицид на активните вещества парафинови масла (CAS № 64742-46-7 с дължина на веригата C11—C25, CAS № 72623-86-0 с дължина на веригата C15—C30 и CAS № 97862-82-3 с дължина на веригата C11—C30); EFSA Journal (Бюлетин на ЕОБХ)2021;19(10)6876doi: 10.2903/j.efsa.2021.6876.